[{"text_idx": "#000001", "text": "Mae\u2019r gweithdy yn he\u0302n. Ddim mor he\u0302n a 1904 oherwydd tydy fy nhaid (sy\u2019n dal y fwyell yn y llun uchod) ddim wedi ei adeiladu eto. Ond rywbryd yn ystod y blynyddoedd canlynol, mi gododd yr adeilad sydd dal yn sefyll heddiw, ar lawr pridd lle mae\u2019r trelar hwnnw yn sefyll rhwng y ddwy goeden yn y llun. Dydy\u2019r llawr pridd ddim yno dim mwy, oherwydd i fy nhad osod sleepers rheilffordd yn lawr o un pen i\u2019r llall rywbryd yn ystod y 60au neu\u2019r 70au."}, {"text_idx": "#000002", "text": "Be sy\u2019n ddifyrach am y llun ydy\u2019r prysurdeb naturiol sydd i\u2019w weld a phawb a\u2019i swydd mewn cymuned hollol hunan gynhaliol, a ddim rhamantu ydw i (wel ella chydig) ond dwi o\u2019r farn nad ydy pentrefi cefn gwlad i fod yn \u2018lefydd tawel\u2019. Mae\u2019r elusendai sydd yn y cefndir yn y llun bellach yn dai gwyliau, fel nifer o\u2019r tai yn y pentre\u2019, am fod rywun wedi gweld cyfle i ecsploitio harddwch naturiol a distawrwydd symptomatic o economi wedi methu. Pry\u2019n bynnag, dwi \u2018di prynnu bandsaw a thickensser newydd \u2013 gawn ni weld be ddwedan nhw!"}, {"text_idx": "#000004", "text": "Wrth gwrs ma\u2019r holl beth yn stori reit dda i mi, sentimentaleiddio neu beidio, er mwyn gwerthu dodrefn. Mae\u2019r coed dwi\u2019n ddefnyddio yn llawn hanes \u2013 distiau 300 oed o Nant Conwy. Ai ddim mewn i\u2019r peth yn ormodol, oherwydd mae\u2019r rheiny sy\u2019n fy nilyn ar facebook a twitter wedi clywed y stori honno hyd syrffed! Ond er gwybodaeth, (am nad ydw i wedi cael gwneud llawer o waith coed yn y dyddiau dwytha\u2019 yna mi ga\u2019i frolio yn lle) \u2013 mae\u2019r coed derw yn dod allan efo lliw a rhin arbennig yn perthyn iddyn nhw. Mae\u2019n haws dangos \u2013 dyma un engraifft o fwrdd coffi wnes i gwsmer lleol yn ddiweddar..."}, {"text_idx": "#000005", "text": "Mae\u2019n rhyfeddol faint o bobol o wledydd eraill sydd wedi cysylltu a mi dros facebook am y lluniau dwi\u2019n eu rhoi i fyny o\u2019r dodrefn. Mae\u2019n beth amlwg i ddweud mae\u2019n siwr, ond mae\u2019n hurt bost i feddwl mod i\u2019n creu rywbeth mewn hen hen weithdy yng nghefn gwlad efo\u2019r un offer a\u2019r un dulliau traddodiadol oedd fy nhaid yn eu defnyddio fel saer troliau, ond yn siarad efo pobol o Norwy ac Efrog Newydd am y gwaith. Mae dau fyd a dwy oes yn cwrdd go iawn, a mae\u2019n reit braf cael profi hynny."}]